Guido, Dei gratia Senonensis archiepiscopus, omnibus Christi fidelibus ad quos littere iste pervenerint, in Domino salutem. Notum fieri volumus tam futuris quam presentibus quod Ansellus Bisalameine, in nostra presentia constitutus, totam partem suam quam habebat in decima de Pareto et de Culturis, concessit et quitavit in perpetuum Odoni, abbati Sancti-Petri-Vivi et monasterio suo, manuque propria affiduciavit quod inde garantiam rite per omnia portaret. Id etiam concesserunt et laudaverunt, Joscelinus de Toiriaco, de cujus feodo id erat, et Hersendis, uxor predicti Anselli, de cujus jure id constabat esse, et Milo, filius ejus. Concessit preterea et donavit predicto abbati et prefato monasterio, assensu et laudatione Hersendis, uxoris sue et Milonis, filii sui, duodecim denarios census apud Sanctum-Martinum-super-Horosam, in molendino de Becherel, singulis annis, in crastino Natalitatis Domini reddendos. Abbas vero assensu et voluntate totius capituli, concessit et in perpetuum quitavit supradicto Ansello, et heredibus ejus, quicquid habebat in potestate de Gravaone, tam in terris quam in pratis et in aquis, absque corporibus hominum vel feminarum. Si vero super his labor vel calumpnia ei emergeret, abbas ei garantiam rite portaret. Concesserunt etiam eidem Ansello abbas et conventus quod ipsam terram de Gravaone in hominium acciperet a Joscelino de Toiriaco, de cujus feudo (sic) erat prescripta decima. Hoc quoque volumus sciri quod abbas pro excambio isto dedit prefato Ansello XXI libras Pruvinensis monete. Ansellus vero duo casamenta que pro duabus particulis prescripte decime ab ipso tenebantur, abbati et conventui in perpetuum concessit et quitavit. Ut ergo id ratum maneat et firmum, presentis scripti testimonio confirmari fecimus et sigillo nostro muniri. Actum Senonis, anno incarnati Verbi Mº Cº LXXXº; data per manum magistri Petri.